Täna tuli postkasti tagasihoidlik teade Delfilt: "Alates tänasest saab Delfi blogisse sisse logida DelfiID-ga. DelfiID on universaalne kasutajanimi mis edaspidi võimaldab sisselogimist ka teistesse Delfi teenustesse. See teeb mugavamaks  teenuste kasutamise - vaja on meeles pidada vaid ühte kasutajanime ja parooli. Samuti on tulevikus võimalik liikuda ühe teenuse keskkonnast teise ilma vahepeal sisse logimata."    Paljudele märkamatult liigub Delfi seega oma uuenduste poole. Ühine kasutajanimi üle erinevate teenuste tähendab suuremaid võimalusi saidi enda jaoks sobivaks kohandamise ja sotsiaalse suhtluse vallas. Paljud pole ehk märganud, et nt Delfi blogides on juba sõprade loetelu kohad ning inimese huvide profiil (mõtle Orkut,  Linkedin, MySpace ja Connect.ee). Lisaks on Delfi Date tutvumisteenus, mis ka inimesi ja nende profiile kokku viib. Eks nii Rate kui muu maailma sotsiaalsete saitide edu on ka Delfi mõtlema pannud, kuidas sellest pirukast kreemine tükk haugata. Igal juhul soovitan valvel olla, sest sellest püssist peaks juba lähiajal õige mitu pauku tulema, uusi teenuseid on tulemas mitmeid. Igal juhul on see tore, sest tänane Delfi on paljuski aastatetaguses kinni ning innovatsiooni on olnud vähe (mis muidugi teiselt poolt  piiratud arenduskulude kõrval avaldub kasumiaruande kasumi suurenemises ja on äriliselt õige olnud). Lähiaasta näitab, kas Delfist saab ka tulevikus oma kohta interaktiivses ja sotsiaalses veebimaailmas hoidev ettevõte. Loodan, et nii see on ja soovin edu.    Ville Jehe rääkis Peeter Marvetiga DelfiID teemal minu mäletamist mööda juba 18. veebruari saates.    P.S. Keel kipub aga Delfiiid asemel alati delfiin  ütlema - kes aga ütles, et see polegi hea ja kasutajates veidi elevust ei tekita, elu ei pea ju tõsine olema :-) Sorry, couldn't resist :-)